Author: forgacom
Last saved by: ostrovsk
Company: MV SR

Predkladacia správa

Predkladaný návrh na uzavretie Dohody medzi vládou Slovenskej republiky a vládou Maďarskej republiky o dočasnom užívaní časti štátneho územia Slovenskej republiky na účely prevádzky a údržby kanalizácie vybudovanej maďarskou obcou Salgótarján-Somoskőújfalu formou výmeny nót je dôsledkom vybudovania odpadového kanálu (kanalizácia) samosprávou obce Salgótarján-Somoskőújfalu na ulici Gábora Bethlena na ploche spoločnej hraničnej cesty štátneho územia Slovenskej republiky – na území obce Šiatorská Bukovinka. Uvedená stavba presahuje štátnu hranicu na štátne územie Slovenskej republiky, čím bol porušený zákaz určený v článku 6 písm. c) Zmluvy medzi Československou socialistickou republikou a Maďarskou ľudovou republikou o úprave režimu na štátnych hraniciach so Záverečným protokolom, podpísanej v Prahe 13. októbra 1956 a ustanovenie článku 19 ods. 2 Zmluvy medzi Slovenskou republikou a Maďarskou republikou o režime a spolupráci na spoločnej štátnej hranici, podpísanej v Budapešti 28. júna 1995.

Iniciátorom prípravy uvedenej medzivládnej dohody bola maďarská strana, ktorá v júli 2004 zaslala návrh textu dohody. Počas prípravy uvedenej dohody prebiehala komunikácia medzi zmluvnými stranami korešpondenčnou cestou a vzhľadom na rozdielnosť textu v slovenskom a v maďarskom jazyku a z dôvodu niektorých formulácií textu neakceptovateľných pre slovenskú stranu sa uskutočnili v novembri 2005 expertné rokovania. Vo februári 2006 sa v Budapešti uskutočnila jazyková revízia dohody. 

Výsledkom rokovaní je predkladaný text návrhu dohody, ktorý upravuje záväzky maďarskej strany prevádzkovať a udržiavať kanalizáciu a celú plochu spoločnej hraničnej cesty na vlastné náklady prostredníctvom samosprávy obce Salgótarján-Somoskőújfalu a oznamovať príslušným orgánom ochrany štátnej hranice oboch zmluvných strán vykonávanie prác samosprávou obce Salgótarján-Somoskőújfalu spojených s údržbou kanalizácie a spoločnej hraničnej cesty, a to najmenej 7 dní pred ich začatím.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými predpismi. Vykonávanie dohody po nadobudnutí jej platnosti zabezpečí Ministerstvo vnútra Slovenskej republiky.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  			       

Predkladaný návrh dohody nemá finančný, ekonomický, environmentálny vplyv ani vplyv na zamestnanosť a podnikateľské prostredie.